RETTENS DOM (Første Afdeling)

17. november 1998

Sag T-217/96

Lut Fabert-Goossens

mod

Kommissionen for De Europæiske Fællesskaber

»Midlertidigt ansatte — udvælgelsesprocedure — krav om erhvervserfaring — indplacering i lønklasse«

Fuldstændig gengivelse på fransk II-1841

Angående:

Påstand om annullation af Kommissionens afgørelse om dels at ansætte sagsøgeren som midlertidigt ansat i henhold til udvælgelse 50T/XVI/93 i stedet for i henhold til udvælgelse 71T/TFRH/93, dels at indplacere hende i lønklasse A7 i stedet for i lønklasse A5.

Udfald:

Frifindelse.

Resumé af dom

Kommissionens beslutning om de kriterier, som finder anvendelse ved indplacering i lønklasse og på løntrin i forbindelse med ansættelse af tjenestemænd, som blev offentliggjort i Meddelelser fra administrationen nr. 420 af 21. oktober 1983, blev den 7. februar 1996 ændret med henblik på at opfylde Rettens dom af 5. oktober 1995 i sagen Alexopoulou mod Kommissionen (sag T-17/95, Sml. Pers. II, s. 683).

I henhold til beslutningens artikel 5 gælder den »mutatis mutandis for ansættelse af midlertidigt ansatte«.

Sagsøgeren havde siden den 1. september 1989 været beskæftiget som midlertidig ansat i lønklasse B3. Den 10. august 1994 blev hendes kontrakt forlænget på ubestemt tid.

I september 1993 offentliggjorde. Kommissionen en række indkaldelser af ansøgninger om ansættelse som midlertidigt ansat i kategori A. Sagsøgeren indgav ansøgninger vedrørende flere af disse udvælgelsesprocedurer, herunder udvælgelse 71T/TFRH/93, lønklasse A5/A4 (herefter udvælgelse 71T), og udvælgelse 50T/XVI/93, lønklasse A7/A4 (herefter udvælgelse 50T). Ved skrivelser af henholdsvis 30. juni og 14. juli 1994 fik hun meddelelse om, at hun var blevet optaget på listen over egnede ansøgere i forbindelse med udvælgelserne 71T og 50T. Den 21. november 1995 meddelte hun Generaldirektoratet for Personale og Administration (GD IX), at Generaldirektoratet for Uddannelse og Ungdomsanliggender (GD XXII) havde indstillet hende til ansættelse i henhold til udvælgelse 71T. Den 24. november 1995 svarede GD IX på hendes skrivelse, idet det anførtes: »[...] GD XXII har indstillet Dem til ansættelse på grundlag af udvælgelsesproceduren for niveau A7/A4, som De har bestået.« Den 21. december 1995 fremsendte generaldirektoratet hende en 3-årig ansættelseskontrakt med virkning fra den 1. januar 1996, hvorefter hun blev indplaceret i lønklasse A7, løntrin 3, og blev tilknyttet GD XXII. Sagsøgeren tiltrådte tjenesten i januar 1996. Den 18. marts 1996 indgav hun en klage over afgørelsen om at ansætte hende i henhold til udvælgelse 50T i stedet for i henhold til udvælgelse 71T, subsidiært over afgørelsen om at indplacere hende i lønklasse A7. Kommissionen afviste klagen den 28. august 1996.

Rettens bemærkninger

Påstanden om annullation af Kommissionens afgørelse om ansættelse af sagsøgeren som midlertidigt ansat i henhold til udvælgelse 50T i stedet for i henhold til udvælgelse 71T

Retten bemærkede, at ansættelsesmyndigheden råder over et meget vidt skøn ved ansættelse af ansøgere, som er optaget på egnethedslisten, og at den, når ansættelsesproceduren først er påbegyndt, ikke er forpligtet til at afslutte denne ved at besætte den ledige stilling eller til at følge den nøjagtige rækkefølge af de ansøgere, der har bestået udvælgelsesprøven.

Henvisningtil: Domstolen, 24. juni 1969, sag 26/68, Fux mod Kommissionen, Sml. 1969, s. 31, org. réf.: Rec. s. 145, præmis 11; Retten, 19. september 1996, sag T-158/94, Brunagel mod Parlamentet, Sml. Pers. II, s. 1131, præmis 67; Retten, 12. juni 1997, sag T-237/95, Carbajo Ferrerò mod Parlamentet, Sml. Pers. II, s. 429, præmis 77.

Retten fandt, at disse løsninger a fortiori fandt anvendelse ved ansættelse af midlertidigt ansatte, idet ansættelsesmyndigheden på dette område råder over et endnu større skøn ved valget af ansøgerne, for så vidt som den ikke er forpligtet til at iværksætte en udvælgelsesprøve (præmis 29).

På denne baggrund udtalte Retten, at den omstændighed, at sagsøgeren blev optaget på listen over egnede ansøgere i henhold til udvælgelserne 50T og 71T, på ingen måde medførte, at hun havde et retskrav på ansættelse som midlertidigt ansat (præmis 30).

Retten tilføjede, at eftersom det står Kommissionen frit, om den ville ansætte ansøgere fra en egnethedsliste eller ej, er det åbenbart, at den også frit kan vælge mellem ansøgere fra flere forskellige lister. Sagsøgeren havde således ikke noget retskrav på at blive ansat på grundlag af den ene udvælgelse frem for den anden (præmis 31).

Retten udtalte, at Kommissionen i den foreliggende sag havde ansat sagsøgeren i henhold til den mindre fordelagtige udvælgelse og derefter havde placeret hende i Kommissionens tjeneste og tildelt hende opgaver, som svarede til de opgaver, som var knyttet til den mere fordelagtige udvælgelse. Retten tilføjede, at en sådan »omfordeling« var i overensstemmelse med ansættelsesvilkårene for de øvrige ansatte i Fællesskaberne og mere generelt med princippet om god forvaltningsskik, for så vidt som den forener hensynet til forvaltningens skønsbeføjelse med ansøgerens præferencer med hensyn til placeringen i tjenestegren og de opgaver, der skulle udføres (præmis 32 og 34).

Den subsidiære påstand om annullation af Kommissionens afgørelse om at indplacere sagsøgeren i lønklasse A7 i stedet for i lønklasse A5

Retten bemærkede, at selv om artikel 31 i vedtægten for tjenestemænd ved De Europæiske Fællesskaber (vedtægten), som vedrører kriterierne for indplacering i lønklasse af tjenestemænd i forbindelse med disses ansættelse, ikke udtrykkeligt finder anvendelse på midlertidigt ansatte i henhold til ansættelsesvilkårene for de øvrige ansatte i Fællesskaberne, kunne det kriterium, som kan udledes heraf — og hvorefter ansættelsen normalt skal ske i kategoriens eller tjenestegruppens laveste lønklasse — med rimelighed anvendes på midlertidigt ansatte i medfør af princippet om god forvaltningsskik (præmis 41).

Retten udtalte, at ansættelsesmyndigheden har et vidt skøn ved vurderingen af den faglige erfaring hos en person, der ansættes som tjenestemand, såvel for så vidt angår denne erfarings karakter og varighed som dens større eller mindre relevans for den pågældende stillings krav (præmis 43).

Henvisning til: Retten, 7. februar 1991, sag T-2/90, Ferreira de Freitas mod Kommissionen, Sml. II, s. 103, præmis 56.

Retten fandt, at for så vidt som Kommissionen havde foretaget en korrekt anvendelse af vedtægtens artikel 31 og af Domstolens praksis herom, havde den ikke begået nogen åbenbar fejl med hensyn til godskrivningen af den faglige erfaring, da den med henblik på indplaceringen i kategori A udelukkende tog hensyn til den faglige erfaring, som var opnået inden for denne kategori (præmis 45).

Henvisning til: Domstolen, 1. december 1983, sag 343/82, Michael mod Kommissionen, Sml. s. 4023, præmis 22.

Konklusion:

Kommissionen for De Europæiske Fællesskaber frifindes.